《视涝》
宋代·陈刚中

暨阳古泽中，今岁仍大水。
舟行民田中，一浪四十里。
农夫相对泣，父子饥欲死。
酷吏亦何主，诛求殊未已。
岂繄竭膏血，直欲剥肤髓。
哀此无告民，有生皆赤子。
天灾自流行，助虐亦何理。
我愧才术疎，陆陆佐小垒。
熟视不能救，有泪空如洒。
皇心念下民，恻怛形诏旨。
丁宁既谆複，象魏几黄纸。
要须尽蠲除，仰称德意美。
人微言或弃，归休从此始。

作者简介：宋福州闽清人，字彦柔。陈祥道从子。高宗建炎二年进士。绍兴间累官太府寺丞，上书请罢冗食以裕国用。胡铨劾秦桧遭贬新州安置，刚中以启为贺，忤桧，谪知安远县，旋卒，贫不能葬。